༦༣༧༽༄། ། ཕྱི་ནང་ཁྱད་པར་སྐྱབས་འགྲོ་དང་བཀའ་རྟགས་ཕྱག་བཞི་ཡོད་མེད་ཡིན་ཚུལ། ། »»ཡང་བླ་མ་རིན་པོ་ཆེ་ལ་ཐོན་པ་སྔགས་པས་ཐུན་དོད་དང་སེར་བ་ཕུལ་ནས་རབ་ཏུ་འབྱིན་པར་ཞུས་པའི་དུས་སུ། མུ་སྟེགས་པ་དང་ནང་པ་གཉིས་ཀྱི་ཁྱད་པར་སྐྱབས་འགྲོ་དང་བཀའ་རྟགས་ཀྱི་ཕྱག་རྒྱ་བཞི་ཡོད་མེད་ཡིན་གསུང་། དེ་ལ་སངས་རྒྱས་ལ་སྟོན་པ། ཆོས་ལ་ལམ། དགེ་འདུན་ལམ་བསྒྲུབ་པའི་གྲོགས་མི་བྱེད་ན་ལྔ་རིག་པའི་པཎྜི་ཏ་གཅིག་ཡིན་ཀྱང་ཕྱི་རོལ་པ་ཡིན་གསུང་། ཡང་བྱང་ཆུབ་ཏུ་སེམས་བསྐྱེད་ན་དཀོན་མཆོག་གསུམ་གྱི་བསྟན་པ་སྐྱོང་བའི་ཆེད་དུ་བྱེད་ན་མི་དགེ་བ་བྱེད་ཀྱང་དགེ་བའམ་ནང་པར་ཆུད་དེ། ལྟ་བ་དཀོན་མཆོག་གསུམ་ཏུ་སོང་བས་སོ། ། དེའི་ཕྱིར་ན་སྡོམ་པ་མཐའ་དག་གི་རྟེན་དུ་སྐྱབས་སུ་འགྲོ་བ་འགྲོ་དགོས་པའི་གནད་ཀ་ཡང་དེ་ཡིན་གསུང་། ཡང་བྱང་ཆུབ་ཏུ་སེམས་བསྐྱེད་ན་མི་དགེ་བ་བདུན་གནང་ཟེར་བ་ཡང་ཡོད་དེ། འདི་ཡང་ལུང་དེད་དཔོན་སྙིང་རྗེ་ཆེན་པོས་ཚོང་པ་མི་ནག་མདུང་ཐུང་ཅན་བསད་པས་བསྐལ་པ་འབུམ་འཁོར་བ་ལས་ཕྱིར་བསྙིལ་ནས་ཐར་པ་ལ་ཉེར་སོང་ཟེར་ཏེ། འདི་གཏི་མུག་མེད་པའི་དགེ་བའི་རྩ་བ་ཡིན་ཏེ་དེད་དཔོན་དེ་ས་བརྒྱད་ལ་གནས་པ་ཅིས་ཀྱང་ཡིན་ཏེ། མི་ནག་པོ་དེ་བསད་པས་སེམས་ཅན་ཐམས་ཅན་བདེ་བ་དང་ལྡན་སྡུག་བསྔལ་དང་བྲལ། བླ་ན་མེད་པའི་བྱང་ཆུབ་ཐོབ་པའི་ཡོན་ཏན་དང་། ཚོང་པ་སྟོང་པོ་དེ་ཕྱིར་མི་ལྡོག་པའི་ས་ཐོབ་པ་དང་རྫོགས་པའི་བྱང་ཆུབ་ཏུ་སངས་རྒྱ་བར་ཤེས་པའི་ཤེས་རབ་ཡོད་པས། དེ་ལྟར་མཛད་པའི་ཆེ་བས་བསྐལ་པ་འབུམ་ཕྱིར་བསྙིལ་བ་ཡིན་ལ། མི་བསད་པ་རང་གིས་ཕྱིར་བསྙིལ་བ་མིན་གསུང་། ཡང་དེད་དཔོན་ཐབས་ལ་མཁས་པ་དེ་སྤྲུལ་པ་ཡིན་ནམ་རང་རྒྱུད་ཡིན་ཤེས་དགོས་གསུང་། དེ་ཚེ་གང་ཡང་མེད་པར་བསམ་པ་དགེ་བའམ་བྱང་སེམས་ཀྱི་རྗེས་སུ་འབྲངས་ནས་མི་དགེ་བ་སྡིག་པ་དེ་ལྟ་བུ་སྤྱད་པས། གཞན་ལ་ཉེས་པ་དང་སྡུག་བསྔལ་དཔག་ཏུ་མེད་པ་འབྱུང་བས་འདི་ཇི་ལྟར་ཡིན་མི་ཤེས་གསུང་། ཡང་ཆགས་སྡང་དང་རང་གི་བསམ་པ་ལ་དྲིས་པས་མི་འདུག་ཀྱང་གཞན་དོན་རླབས་པོ་ཆེ་དེ་ལྟར་འགྱུར་མི་འགྱུར་ངོ་མི་ཤེས་པས་སྡིག་པ་མཐའ་དག་སྤང་གསུང་། དེས་ན་སྐྱབས་འགྲོ་དང་སེམས་བསྐྱེད་ཀྱིས་ཟིན་པའི་དངོས་པོ་སྡིག་པ་ཡང་དགེ་ན་གཞན་ལྟ་ཅི་སྨོས་ཏེ་མི་སྤང་ཞིང་དགེ་བ་བསྒོམ་གསུང་། དེ་ལ་ཞིང་བསམ་པ་དངོས་པོ་གསུམ་གྱི་རྟེན་འབྲེལ་ཡིན་ཏེ། འཕགས་པའི་ཞིང་དང་སེམས་ཅན་གྱི་ཞིང་གཉིས་ཡིན་ཏེ། སེམས་ཅན་ཐམས་ཅད་ཀྱི་དོན་དུ་ཤ་གཟུག་རང་ཟ་བ་ཡིན་ཏེ། རང་གི་དུས་གསུམ་དུ་བསགས་ཤིང་ཡོད་པའི་དགེ་བ་ཐམས་ཅད་ཞིང་གཉིས་པོ་ལ་ཕུལ་ནས་བྱང་ཆུབ་ཏུ་བསྔོ་བ་ཡིན་ཏེ་ཅི་བྱེད་གཞན་དོན་དུ་མི་བྱེད་པ་ལ་བྱང་ཆུབ་སེམས་དཔའ་སུས་ཟེར། དེ་ལྟར་རང་དྲན་པས་གཞན་དྲན་ཏེ་རང་གཞན་གཉིས་ཀའི་དགེ་བ་བྱང་ཆུབ་ཏུ་བསྔོ་གསུང་། དེ་ལྟར་བྱས་པས་ནི་བསགས་པ་ཡིན་ལ་ཡོད་པ་ནི། དེ་བཞིན་གཤེགས་པའི་སྙིང་པོའི་མདོ་གསུང་བར་བཞེད་ནས་པདྨ་ངན་ནེ་མའི་ནང་ན། སངས་རྒྱས་ཀྱི་སྐུ་བཟང་པོར་སྤྲུལ་པ་ལ་འཁོར་གྱིས་རྒྱུ་མཚན་དྲིས་པས། སེམས་ཅན་ཐམས་ཅད་ཡེ་ནས་སངས་རྒྱས་ཡིན་ཏེ་སངས་རྒྱས་ལ་བཟང་ངན་མེད་པས་སྐུ་རེ་རེ་ཡིན་ལ། པདྨ་ངན་ནེ་དེ་ལྟར་ཡིན་པར་མ་གོ་བ་དེ་གློ་བུར་གྱི་དྲི་མ་ཡིན་ཏེ་དཔེ་ཡིན་གསུང་། དེ་བཞིན་དུ་གོས་ཧྲུལ་ནང་ན་རྒྱལ་བའི་སྐུ་དང་བུད་མེད་ངན་ནེའི་ལྟོ་བ་ན་ཡང་འཁོར་ལོས་བསྒྱུར་བའི་རྒྱལ་པོ་དང་ངོ་། ། དེ་ལྟར་རང་ལ་ཡོན་ཏན་ཐམས་ཅད་ཡོད་པར་ཤེས་པས་གཞན་མཐའ་དག་ཀྱང་དེ་ལྟར་ཡིན་ཏེ། བསགས་པ་དང་ཡོད་པ་མཐའ་དག་རྫོགས་པའི་བྱང་ཆུབ་ཏུ་བསྔོ་བ་དང་། ཡང་རང་ལ་ནད་དང་གནོད་པ་དང་མི་མཐུན་ཕྱོགས་ཅི་བྱུང་བ་མཐའ་དག་ཀྱང་རང་ལ་ཡོད་པ་བཞིན་གཞན་མཐའ་དག་ཀྱང་དེ་འདྲ་བས་བདག་གིས་འདིས་དག་པར་གྱུར་ཅིག་པའི་ལམ་དུ་གཏང་གསུང་། ། ། ། ««